Source: http://www.jhl616.net/author/admin/page/2/
Timestamp: 2020-07-07 02:17:44+00:00
Document Index: 8069106

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Janne Heinikangas – Sivu 2 – JHL 616
Kirjoittajalta Janne Heinikangas
Kertaerä maksuun 22.1. Näin se lasketaan.
Posted on 15.1.2019 15.1.2019 by Janne Heinikangas in JHL
Kertaerä maksetaan Jyväskylän kaupungilla 22.1.2019 ylimääräisessä palkka-ajossa ja on suuruudeltaan 9,2 % palkansaajan KVTES II luvun 5 §:n mukaisesta varsinaisesta palkasta. Kertaerän laskentatapa riippuu siitä minkä sopimusalan piirissä viranhaltija/työntekijä on ollut 31.12.2018. Mikäli palvelussuhde on päättynyt ennen ko. päivämäärää, kertaerä lasketaan sen sopimusalan määräysten mukaan, jota viranhaltijaan/työntekijään sovellettiin palvelussuhteen päättyessä. Ks. kunkin sopimusalan yleiskirje. Kertaerän suuruus lasketaan marraskuussa 2018 maksetusta varsinaisesta palkasta.
Kertaerän suuruus lasketaan marraskuun 2018 varsinaisen palkan perusteella. Osa-aikaisen työntekijän/viranhaltijan kohdalla käytetään osa-aikaprosenttina 18.11.2018 voimassa olevaa osa-aikaprosenttia.
Esimerkkejä kertaerän laskennasta
§ Työntekijä on koko marraskuun koko-aikainen ja hänen varsinainen palkkansa on 3 000 euroa/kk marraskuussa 2018. Kertaerän suuruus on 9,2 % 3 000 eurosta.
§ Työntekijä on koko marraskuun osa-aikainen ja hänen varsinainen palkkansa on 1 500 euroa/kk marraskuussa 2018. Kertaerän suuruus on 9,2 % 1 500 eurosta.
§ Työntekijä on marraskuun alun koko-aikainen ja 18.11.2018 lukien osa-aikainen (50 %). Hänen varsinainen palkkansa on kokoaikaisena 3 000 euroa/kk ja osa-aikaisena 1 500 euroa/kk marraskuussa 2018. Kertaerän suuruus on 9,2 % 1 500 eurosta.
§ Työntekijä on marraskuun alun osa-aikainen (50%) ja 18.11.2018 lukien koko-aikainen (100 %). Hänen varsinainen palkkansa on osa-aikaisena 1 500 euroa/kk ja koko-aikaisena 3 000 euroa/kk marraskuussa 2018. Kertaerän suuruus on 9,2 % 3 000 eurosta.
§ Työntekijän palvelusuhde (100 %) on voimassa 1.8.2016–31.12.2019. Työntekijä on palkattomalla vapaalla 1.11.–30.11.2018. Työntekijän varsinainen palkka on 3 000 euroa. Kertaerän suuruus on 276,00 euroa (9,2 % 3 000 eurosta)
§ Työntekijän palvelusuhde (100 %) on voimassa 1.8.2016–15.12.2018. Työntekijän varsinainen palkka on marraskuussa 3 000 euroa. Kertaerän suuruus on 276,00 euroa (9,2 % 3 000 eurosta)
§ Työntekijän palvelusuhde (100 %) on voimassa 1.8.2016– 15.11.2018. Palvelusuhde ei jatku eikä siis ole voimassa 18.11.2018. Kertaerää ei makseta.
§ Työntekijä on hoitovapaalla (tai muulla palkattomalla työvapaalla) 3.9–18.11.2018. Kertaerää ei makseta, koska ajanjaksolla ei ole yhtään palkallista päivää.
§ Työntekijä on hoitovapaalla (tai muulla palkattomalla työvapaalla) 3.9–18.11.2018. Työntekijän kanssa sovitaan, että hoitovapaa keskeytyy yhdeksi päiväksi ja hän tulee yhdeksi työpäiväksi töihin. Kertaerä maksetaan, koska ajanjaksolla on yksi palkallinen päivä. Työntekijän varsinainen palkka on 3 000 euroa. Kertaerän suuruus on 276,00 euroa (9,2 % 3000 eurosta).
§ Työntekijä on palkattomalla työvapaalla 3.9–18.11.2018. Työntekijä tulee vapaan aikana yhdeksi työpäiväksi töihin henkilöstöpalveluyrityksen kautta. Kertaerää ei makseta, koska ajanjaksolla ei ole yhtään palkallista päivää (oman kunnan/kuntayhtymän palveluksessa).
§ Työntekijä on palkallisella äitiysvapaalla 3.9.2018 asti, minkä jälkeen äitiysvapaa muuttuu palkattomaksi. Työntekijälle maksetaan kertaerä, koska ajanjaksolla on yksi palkallinen päivä.
Posted on 20.12.2018 20.12.2018 by Janne Heinikangas in JHL 616
JHL 616 toivottaa kaikille Rauhallista joulua ja Hyvää Uutta Vuotta!
Poliittinen lakko 22.-23.10.2018
Posted on 21.10.2018 by Janne Heinikangas in JHL, JHL 616
JHL on päättänyt poliittisesta lakosta 22.–23.10.2018
Lakkomme kohdistuu maan hallituksen suunnitelmiin heikentää työntekijöiden irtisanomissuojaa. Heikennyslista on jo pitkä ja raskasta luettavaa. Irtisanomissuojan murentaminen on viimeinen niitti.
Liiton päätös velvoittaa kaikkia lakon piirissä olevia jäseniä. Lakossa ovat kaikki liiton määrittelemien työpaikkojen ja ammattiryhmien työt. Lakossa olevat työpaikat löydät liiton nettisivuilta. Poliittinen lakko ei koske virkasuhteessa työskenteleviä.
Lakon vuoksi työpaikaltaan poissaolevien töitä ei saa tehdä. Lakon alaisia töitä eivät saa tehdä muut JHL:n jäsenet, muiden liittojen jäsenet eivätkä järjestäytymättömät työntekijät.
Koulunkäynnin ohjaajan perustehtävään eivät normaalisti kuulu siivous tai ruokahuollon tehtävät, niitä ei siis tehdä lakonkaan aikana. Myöskään vapaa-ajan ohjaaja ei tee töitä, jotka normaalitilanteessa kuuluvat liikuntapaikkojen hoitajille.
Henkilö tekee sekä ruokahuollon että hoivapalvelun tehtäviä, lakossa ovat ruokahuollon työt ja niitä ei tehdä. Hoivapalvelutyö ei ole lakossa ja ne työt tehdään.
Työnantaja ei saa painostaa sinua sen vuoksi, että olet liiton jäsen. Voit reilusti ja rohkeasti keskustelussa todeta, että noudatat liiton järjestöpäätöstä. Ota heti yhteys luottamusmieheen/ yhdistyksen edustajaan/ aluetoimistoosi, jos koet painostusta tai uhkaavia tilanteita.
Poliittinen lakko on perusoikeus, johon sinulla on oikeus osallistua. Sinulle ei voi tulla asiasta seuraamuksia.
Luottamusmies käy työnantajan kanssa keskustelun siitä, mitä tilanne merkitsee. Hän ilmoittaa työnantajalle, että jäsenet noudattavat JHL:n päätöstä ja ottavat välittömästi yhteyttä luottamusmieheen, mikäli he kokevat painostusta. Luottamusmiehen tehtävä on kertoa työnantajalle, että poliittisella lakolla pyritään estämään työntekijöitä vahingoittavan lakiesityksen eteneminen.
1. Ennen lakkoa työpaikalla teet töitäsi normaalin työrytmin mukaisesti. Lakkoon ei saa varautua tekemällä töitä varastoon. Ylityö- ja vuoronvaihtokielto on voimassa 21.10.2018 klo 24.00 saakka.
2. Lakkoilmoituksessa kerrotaan aina kellonaika, milloin lakko alkaa. Töihin ei enää mennä lakon alkamisajan jälkeen. Lakko alkaa maanantaina 22.10.2018 klo 00.00.
– Koskee kaikkia lakon aikavälillä alkaneita vuoroja.
3. Lakon aikana et mene työpaikalle missään tilanteessa.
4. Tarkista, että sinulla on luottamusmiehen/työpaikan yhteyshenkilön yhteystiedot.
5. Lakon päättyessä palaat työhön vahvistetun työvuoroluettelon mukaisesti. Lakko päättyy tiistaina 23.10.2018 klo 24.00, joten menet töihin sen jälkeen seuraavaan alkavaan työvuoroon.
JHL maksaa sinulle lakkoavustusta 60 euroa/lakkopäivä. Avustuksesta on veronalaista tuloa 16 euroa ylittävä osa. Vero pidätetään verohallinnon ohjeiden mukaisesti, verokorttia ei tarvitse lähettää liittoon. Avustusta maksetaan viimeistään 17.10. liittyneille. Hakuohjeen löydät liiton nettisivuilta ja saamastasi kirjeestä. Sähköinen lomake on käytettävissä lakon jälkeen keskiviikkona 24.10.
Lakko ja muiden liittojen jäsenet
Liittojen sopima periaate on, että muiden liittojen jäsenet ja järjestäytymättömät työntekijät eivät tee lakkomme alaista työtä. Myöskään JHL:n jäsenet eivät tee toisten liittojen lakonalaista työtä.
Liiton nettisivuilla on työtaistelusivusto #viimeinenniitti. Sinne on koottu tietoa työtaistelun syistä, tavoitteista sekä toimenpiteistä. Muistathan, että ainoa luotettava informaation lähde ovat liitto ja lakko-organisaatio. Seuraa liiton tiedotusta nettisivujen ja facebook -sivujen kautta! Luottamusmiehet ja aluetoimistot vastaavat työtaisteluihin liittyviin kysymyksiin.
Päätoimisen luottamusmiehen ehdokasasettelu
Posted on 18.10.2018 21.10.2018 by Janne Heinikangas in JHL, JHL 616
JHL:n Jyväskylän kaupungin päätoimisen luottamusmiehen vaalin ehdokasasettelu sivistyspalvelujen toimialueen 2 KVTES-sopimusalalla jäljellä olevaksi toimikaudeksi 1.1.- 31.12.2019
Vaalikelpoisia sivistyspalvelujen toimialueen 2 päätoimisen luottamusmiehen vaalissa ovat JHL:n jäsenet, jotka ovat työ- tai virkasuhteessa kyseisellä toimialueella Jyväskylän kaupungilla 1.1.2019. Ehdolle asetettavan henkilön on oltava siltä toimialueelta, jonka jäseniä luottamusmies edustaa.
Ehdokkaita voivat asettaa JHL:n yhdistysten sivistyspalvelujen toimialueen 2 jäsenet.
Sivistyspalvelujen toimialue 2 KVTES-sopimusalalla:
– Varhaiskasvatus
– Nuorisopalvelut
– Perusopetus
Ehdokasasettelutapa ja aikataulu:
Ehdokasasettelu suoritetaan 17.- 24.10.2018 välisenä aikana. Ehdokasasettelu on tehtävä kirjallisesti vaalitoimikunnalle 24.10.2018 klo 12 mennessä, ja sen ohessa on toimitettava ehdokkaan kirjallinen suostumus.
llmoitus ehdokasasettelusta on toimitettava vaalitoimikunnalle osoitettuna JHL 616:n toimistoon Kalevankatu 4, 40100 Jyväskylä. llmoituksesta ja suostumuksesta tulee selvästi käydä ilmi ehdokkaan nimi, henkilötunnus ja arvo tai ammatti.
Jos ehdokkaita ei aseteta useampaa kuin yksi, on katsottava, että kyseisen valinnan osalta on syntynyt sopuvaalitulos, jolloin vaalitoimikunta toteaa vaalin tuloksen kokouksessaan välittömästi ehdokasasetteluajan päätyttyä.
Mikäli ehdokkaita asetetaan useampia kuin yksi, niin silloin vaalit toimitetaan toimialueen erillisissä vaalitilaisuuksissa (ns. uurnavaali) marraskuussa. Vaalitoimikunta päättää vaalitilaisuuksien järjestämisestä, niiden ajasta ja paikasta. Tällöin mahdollisesta vaalista tiedotetaan äänioikeutetuille jäsenille erikseen samalla tavalla kuin ehdokasasettelusta.
Vaaliohjesääntö on nähtävillä JHL 616:n toimistossa, osoitteessa Kalevankatu 4 (4. kerros).
Lisätietoja ehdokasasettelusta ja vaaleista: vaalitoimikunnan puheenjohtaja, puh. 050 3400 624.
JHL Ehdokasasetteluilmoitus: Lataa Tästä
Ensimmäinen vaihe, ylityö- ja vuoronvaihtokielto
Posted on 26.9.2018 by Janne Heinikangas in JHL
Työtaistelun ensimmäisessä vaiheessa julistetaan ylityö- ja vuoronvaihtokielto. Kielto alkaa 1.10.2018 kello 00.00 ja jatkuu toistaiseksi.
Ylityö- ja vuoronvaihtokielto astuu 1.10.2018 voimaan seuraavilla JHL:n sopimusaloilla:
Kunnallisen yleinen virka- ja työehtosopimus KVTES
– toimenpiteiden ulkopuolella: perhepäivähoito, kolmiperhepäivähoito, parityötä tekevät perhepäivähoitajat ja kunnalliset viranhaltijat
Kunnallinen teknisen henkilöstön virka- ja työehtosopimus TS
– toimenpiteiden ulkopuolella: kunnalliset viranhaltijat
Kunnallinen tuntipalkkaisen henkilöstön työehtosopimus TTES
Valtion yleinen virka- ja työehtosopimus
– toimenpiteiden ulkopuolella: valtion virkamiehet
Kirkon yleiset virka- ja työehtosopimukset
– toimenpiteiden ulkopuolella: kirkon viranhaltijat
Avaintyönantajat
– toimenpiteiden ulkopuolella: kunnalliset satamaosakeyhtiöt
Sosiaalipalvelualan työehtosopimus
Henkilökohtaisia avustajia koskeva valtakunnallinen työehtosopimus
Meritaito Oy, toimihenkilöt
Meritaito Oy, työntekijät
Neuvonta-alan runkosopimus
Runkosopimus (Suomen Lions-liitto ry ja Suomen Unicef-yhdistys ry, Kodinavux, työttömien järjestöt)
TAY-palvelut Oy
Työkeskukset ja sosiaaliseksi yritykseksi muuttuneet työkeskukset
Urheilujärjestöjen työehtosopimus
Infra-alan työntekijöiden työehtosopimus
Destia-työehtosopimus, työntekijät
Infra-alan toimihenkilöt
Destia-työehtosopimus, toimihenkilöt
Korjaamoala
Raskone Oy, työntekijät
Raskone Oy (ja Easy-Km Oy), toimihenkilöt
Testaus-ja laboratorioala
– Kielto ei tässä vaiheessa koske Airpron, Finavian, Suomen lauttaliikenteen eikä rautatiealan työehtosopimuksia.
Talokohtaiset työehtosopimukset
Työväenperinnelaitokset
Yleisohjeet kiellon piirissä oleville jäsenille
Kyse on ammattiliiton julistamasta poliittisesta työtaistelutoimesta. Päätös on jäsenistöä velvoittava.
Et ole itse henkilökohtaisesti vastuussa kiellosta etkä sen seurauksista.
Jos Sinua pyydetään jatkamaan, vaihtamaan tai tekemään ylimääräinen työvuoro, kieltäydy vedoten ylityö- ja vuoronvaihtokieltoon.
Jos koet tilanteen painostavaksi tai työnantajan edustaja uhkailee sinua jollain rangaistuksella, esimerkiksi varoituksen antamisella, ota välittömästi yhteyttä luottamusmieheesi tai jos sinulla ei ole luottamustamiestä ota yhteys aluetoimistoon. Kerro tämä myös työnantajan edustajalle.
Pyydä joku työpaikaltasi mukaan, jos epäilet joutuvasi painostuksen kohteeksi.
Seuraa aktiivisesti JHL:n nettisivuja, jäsenkirjeitä ja muuta tiedotusta.
JHL valmistautuu järjestöllisiin toimiin irtisanomislakia vastaan.
Posted on 11.9.2018 11.9.2018 by Janne Heinikangas in JHL
”Heikompi irtisanomissuoja saattaa jatkossa koskea kaikkia”
JHL kertoo lähiviikkoina toimenpiteistä, joilla liitto vastustaa irtisanomissuojan täysin perusteetonta heikentämistä. JHL valmistautuu poliittiseen työtaisteluun ja liitto on jo nostanut järjestöllistä valmiuttaan.
Liitto lähtee poliittiseen työtaisteluun, koska hallitus on jälleen kerran heikentämässä työntekijän asemaa. Hallitus haluaa helpottaa irtisanomista yrityksissä, joissa on töissä korkeintaan 20 henkeä. Asiantuntijoiden mukaan muutos ei paranna työllisyyttä. Sen sijaan se voi olla ensi askel kohti irtisanomissuojan laajempaa purkamista, varoittaa JHL:n puheenjohtaja Päivi Niemi-Laine.
– Kukaan ei ole turvassa työehtojen romuttamiselta. Heikompi irtisanomissuoja saattaa jatkossa koskea kaikkia työntekijöitä yrityksen koosta riippumatta, Päivi Niemi-Laine perustelee.
Nykyhallitus on kyykyttänyt työntekijöitä monella tapaa. Viime vuonna työttömyysturvasta leikattiin 200 miljoonaa euroa yksipuolisella päätöksellä. Työttömien asema heikkeni entisestään tänä vuonna, kun työttömyysturvaa leikkaava aktiivimalli astui voimaan. Kelan ja Finanssivalvonnan tilastot paljastavat, että malli leikkasi huhti–kesäkuussa 2018 jopa 150 000 ihmisen työttömyysturvaa.
JHL:n puheenjohtaja Päivi Niemi-Laine 040 702 4772,
JHL:n vuoden 2019 kurssit nyt haettavissa!
Posted on 10.9.2018 by Janne Heinikangas in JHL
JHL:n ensi vuoden kurssit löytyvät nyt JHL:n kurssikalenterista www.jhl.fi/kurssit ja Jäsenpalvelu 24h
Kaikille kursseille voi hakea mukaan jo nyt, käy siis tutkimassa kurssitarjontaa ja tule opiskelemaan kanssamme!
Painettu koulutusesite julkaistaan lokakuun lopulla ja myös se löytyy nettisivuiltamme julkaisun jälkeen.
Nähdään kursseilla!
JHL-opiston syksyn 2018 verkkokurssit!
Posted on 18.8.2018 28.2.2020 by Janne Heinikangas in JHL, JHL 616
Hyödynnä mahdollisuutesi – Hae JHL-opiston syksyn verkkokursseille jo nyt!
JHL tarjoaa jäsenilleen mahdollisuuden opiskella myös verkossa. Voit opiskella verkko-opintoina esimerkiksi luottamusmiestaitoja, työelämän tietosuojaa, lehtikirjoittelua, viestinnän sähköisiä työkaluja, maakuntahallintouudistusta ja julkisia hankintoja.
Myös henkilökohtaisille avustajille on oma ammatillinen kurssi verkossa.
Mitä verkko-opiskelu on?
Verkko-opiskelu on itsenäistä, ajasta ja paikasta riippumatonta opiskelua. Tarvitset vain tietokoneen ja verkkoyhteyden. JHL:n verkkokurssit toteutetaan helppokäyttöisillä työkaluilla. Verkko-opiskelu vaatii oman opiskelun suunnittelua ja itsekuria, mutta tarjoaa myös mahdollisuuden opiskella omassa tahdissa ja sijoitella opiskelutuokioita oman elämän lomaan itselle sopivalla tavalla.
Henkilökohtaisten avustajien kurssi, 10.9. – 22.10.
Kurssilla tutustutaan henkilökohtaisen avustajan työhön, tehtäviin sekä historiaan. Käydään läpi henkilökohtaisen avustajan työhön keskeisesti liittyvä lainsäädäntö ja työehdot. Tutustutaan työntekijän ja työnantajan oikeuksiin ja velvollisuuksiin. Kurssilta saat tukea työssä jaksamiseen ja vahvistat ammatillista työotettasi. Samalla voit rakentaa vertaistukiverkostoa alalle, jossa työtä tehdään pääsääntöisesti yksin. Omatoimisen opiskelun lisäksi opiskeluun kuuluu myös verkkotapaamisia. Hakuaika päättyy 27.8.
Henkilökohtaisten avustajien jatkokurssi, 5.11. – 17.12.
Kurssilla saat lisää työvälineitä toimia jokapäiväisessä työssäsi. Kurssilla kerrataan peruskurssin sisältö, perehdytään vuorovaikutukseen ja ongelmatilanteiden ratkaisuun avustajan työssä sekä ammatilliseen työotteeseen. Hakuaika päättyy 27.8.
Asiat järjestykseen – yhdistyksen asiakirjat tutuksi 1.10.–29.11.
Kurssilla perehdytään yhdistyksen asiakirjojen laadintaan. Kurssin aikana opiskellaan asialistan, pöytäkirjan, pöytäkirjanotteen, toimintasuunnitelman ja toimintakertomuksen laatimista ohjattujen harjoitusten avulla. Tutustutaan kokousten valmisteluun, asiakirjoja koskeviin normeihin ja arkistointiin. Koulutus on peruskurssitasoinen ja tarkoitettu aktiiveille, suositellaan erityisesti sihteereille ja puheenjohtajille. Hakuaika päättyy 17.9.
Työelämän tietosuoja, 1.10.–29.11.
Käydään läpi tiiviisti työelämän tietosuojaan liittyvää lainsäädäntöä: julkisuuslaki, henkilötietolaki, tietosuoja-asetus ym. Kurssilla asiat käydään läpi esimerkkitilanteiden pohjalta, joten tiedät miten toimia oikeassa tilanteessa. Hakuaika päättyy 17.9.
Lehtikirjoittelun kurssi, 1.10. – 29.11.
Kurssi soveltuu henkilöille, jotka haluavat kirjoittaa juttuja lehtiin tai muihin julkaisuihin. Kurssilla keskitytään lehtityön perusteisiin: pohditaan uutisen luonnetta, rakennetta ja uutiskriteerejä. Lisäksi harjoitellaan uutisen, mielipidekirjoituksen ja tiedotteen laatimista. Kurssin osallistujilta toivotaan peruskieliopin hallintaa. Kurssin suorittaminen edellyttää muutamien harjoitusjuttujen kirjoittamista ja tutustumista ohjaajan vinkkaamaan opetus- ja lähdeaineistoon. Hakuaika päättyy 17.9.
Työnhakijan työpaja, 1.10. – 29.11.
Kurssilla annetaan ohjeita työnhakuun sekä CV:n ja työhakemuksen tekemiseen. Saat tietoa koulutussopimuksista, vinkkejä erilaisista linkeistä työnhakuun ja netissä olevista testeistä. Kurssi sopii sekä ilman työtä oleville että työpaikan vaihtoa suunnitteleville. Hakuaika päättyy 17.9.
Minä Valpas vaikuttaja, 1.10. – 26.11.
Verkkokurssin tarkoituksena on perehdyttää kurssilaiset yhteiskuntavaikuttamisen keinoihin kunnallisella, valtiollisella ja EU:n tasolla sekä löytää ja tunnistaa erilaisia yhteiskuntavaikuttamisen kohteita, verkostoja ja väyliä. Päämääränä on oppia, mitä on yhteiskunnallinen edunvalvonta ay-liikkeessä. Kurssi on tarkoitettu pääluottamusmiehille, työsuojeluvaltuutetuille ja yhdistysten puheenjohtajille sekä muille joita aihe kiinnostaa. Hakuaika päättyy 17.9.
Minustako Aktiivi, 10.9. – 8.11.
Kaikille jäsenille, erityisesti JHL-tutuksi kurssin käyneille.
Verkkokurssi on suunnattu sellaisille jäsenille, jotka kokevat, että heillä voisi olla enemmän annettavaa työpaikan, ammattiryhmän tai yhteiskunnallisten olosuhteiden parantamisessa. Kurssin aikana käydään läpi miten ammattiliitot ja yhdistykset toimivat ja miksi. Kurssilla selvitetään osallistujien mahdollisuudet ja osaaminen ja pyritään löytämään jokaiselle oma polkunsa vahvistamalla osaamisalueita ja luomalla uusia osaamisalueita. Jos olet valmis ottamaan osaa ja vastuuta yhteisistä asioista, niin kurssi voi avata sinulle uuden polun elämällesi. Hakuaika päättyy 17.9.
Maakuntahallintouudistus 10.9.–8.11.
Kurssilla tutustutaan maakuntahallintouudistukseen. Kurssilla perehdytään uudistuksen sisältöön: miten hallinto ja rahoitus järjestetään ja mikä muuttuu. Tällä kurssilla saat vahvistusta siihen, mitä uudistus käytännössä tarkoittaa. Lisäksi saat runsaasti jatkossa hyödynnettäviä materiaalia. Kurssin jälkeen tunnet uudistuksen taustat, perusteet ja vaikutukset. Kurssi on tarkoitettu kunta-alan henkilöstön edustajille, luottamusmiehille ja työsuojeluvaltuutetuille. Hakuaika päättyy 17.9.
Uuden luottamusmiehen kurssi 10.9.–8.11.
Kurssilla tutustutaan liiton toimintaan ja luottamusmiehen tehtäviin. Hakuaika päättyy 17.9.
Väkivallaton -turvallisesti työssä 1.10 – 2.11.18
Koulutuksessa osallistuja oppii tunnistamaan väkivaltariskejä ja ennaltaehkäisemään väkivallan ilmentyminen vuorovaikutuskeinoilla. Koulutus on työturvallisuuskoulutusta. Kurssilla harjoitellaan agressiivisen asiakkaan kohtaamista ja omia vuorovaikutuskeinoja, joilla voi rauhoittaa tilannetta. Kurssilla käydään työturvallisuusasioita, jotta työpaikoilla osataan ennaltaehkäistä väkivallan uhkaa. Kurssi sopii palvelutyötä tekeville Hakuaika päättyy 17.9.
Lue lisää verkkokursseista!
Kunta-alan uudet työ- ja virkaehtosopimukset eivät ole vielä voimassa
Posted on 21.2.2018 by Janne Heinikangas in JHL
TIEDOTE KUNTA-ALAN JÄSENILLE
Kunta-alan työ- ja virkaehtosopimuksista saavutettiin neuvottelutulos 8.2.2018. KT Kuntatyönantajien, KoHon ja JAU:n hallinnot ovat hyväksyneet ratkaisut. Neuvottelutuloksen mukaiset sopimukset on tarkoitus allekirjoittaa perjantaina 2.3.2018.
Pääsopijajärjestöistä JUKO ei vielä ole hyväksynyt saavutettua neuvottelutulosta. Koska kaikki sopijaosapuolet eivät ole hyväksyneet neuvottelutulosta, eivät työ- ja virkaehtosopimukset ole voimassa.
Suurin osa sopimusmuutoksista tulee voimaan 1.5.2018 jälkeen. Niitä sopimusmääräyksiä, joiden on tarkoitus tulla voimaan 1.2.2018, ei vielä noudateta. Näin ollen tilapäisiin hoitovapaisiin, palkalliseen isyysvapaaseen tai eläketapahtumaan johtavaan sairauteen liittyvät oikeudet määräytyvät tässä vaiheessa vanhan KVTES 2017:n määräysten mukaisesti.
KT Kuntatyönantajat on ohjeistanut kuntia ja kuntayhtymiä tilapäisen hoitovapaan osalta seuraavasti: ”Jos työntekijä tai viranhaltija nyt hakee esimerkiksi tilapäistä hoitovapaata alle 12-vuotiaan lapsen hoitamiseksi, hänelle ilmoitetaan, että sopimusmääräys ei ole vielä voimassa ja hänen tulee hakea esimerkiksi palkatonta vapaata taikka vuosilomaa.”
Oikeus saada taannehtivasti työ- ja virkaehtosopimuksen mukaisia etuja ratkaistaan myöhemmin. Pääluottamusmiehet keräävät sopimusten voimaantulon viivästymisen takia saamatta jääneiden virka- ja työehtosopimuksiin perustuvien oikeuksien menetykset. Nämä riita-asiat käsitellään normaalin paikalisen menettelytavan mukaisesti heti, kun sopimukset on kaikkein osapuolien toimesta hyväksytty.
On syytä ottaa huomioon, että työntekijän/viranhaltijan pitää pystyä jälkikäteen osoittamaan, että esimerkiksi yli 10 vuotiaan mutta alle 12-vuotiaan lapsen sairaustuessa kyse on ollut äkillisesti sairastuneen lapsen tilapäisestä hoitovapaasta, jotta vapaa voidaan taannehtivasti muuttaa. Varminten tämä toteutuu, kun pyytää työnantajalta kirjallisen vastauksen, miksi hoitovapaa evätään ja huolehtii työpaikan ohjeistuksen mukaiset todistukset lapsen sairaudesta.
Tuntipalkkaisen henkilöstön työehtosopimus on voimassa
Uutta Kunnallisen tuntipalkkaisen henkilöstön työehtosopimusta (TTES) noudatetaan edellä poiketen 1.2.2018 alkaen.
Valtaosa JHL:n jäsenistä sopimuksettomassa tilassa, vanhaa työehtosopimusta sovelletaan yhä
Posted on 3.2.2018 by Janne Heinikangas in JHL
Suurimmalla osalla JHL:n solmimista työ- ja virkaehtosopimuksista sopimuskausi päättyi 31.1.2018. Tämä tarkoittaa sitä, että helmikuun alusta lähtien niillä sopimusaloilla joilla ei ole saavutettu neuvottelutulosta liiton jäsenet tekevät työtään sopimuksettomassa tilassa.
Sopimukseton tila ei koske henkilökohtaisten avustajien, neuvonta-alan, Helsingin yliopiston kiinteistöpalvelujen, lauttaliikenteen ja Paltan yleisen sopimuksen vaikutuksen alla olevia sopimuksia, sillä niille on neuvottelutulos uudesta työehtosopimuksesta saatu.
Sopimukseton tila
Sopimuksettomassa tilassa työpaikoilla sovelletaan vanhan virka- tai työehtosopimuksen määräyksiä, kunnes uusi virka- tai työehtosopimus on solmittu.
Työntekijän työsuhteen ehdot eivät muutu, vaikka työehtosopimuksen voimassaolo päättyy.
Sopimuksettomassa tilassa työrauhavelvoite ei ole voimassa. Se tarkoittaa, että työtaistelut eli lakot ovat mahdollisia, ja sopimuksettoman tilan pitkittyessä myös todennäköisiä.
JHL:n sopimusaloista sopimuksettomassa tilassa ovat:
Kirkon yleinen virka- ja työehtosopimus KirVESTES
Energia-alan työehtosopimukset (sekä työntekijät että toimihenkilöt)
Rautatiealan työehtosopimus
Seure – Henkilöstöpalvelut työehtosopimus
Työterveyslaitoksen työehtosopimus
Työkeskusten ja sosiaalisten yritysten työehtosopimus
Yliopistojen työehtosopimus
TAY-palvelut
Lähde: JHL.fi